text: Et cil dient qu'il l'atendront,
   Et de là ne se partiront
   Tant qu'il aront à lui parlé,
   Ainsi c'om lor a commandé.
   Car li rois le vorra avoir,
   Ce li mande et prie, pour voir.
   En sa conpaignie, sans faille,
   Ainçois que dou pays s'en aille ;
   Quar, se ce ne fust, là laissassent
   Les joiaus, et si s'en alassent.
   Mais leur message parferont,
   Ne de là ne se partiront
   Dusqu'à tant que il revenra.
   Durbans à ce mot demanda
   Le vin, et on l'a aporté.
   D'unes et d'autres ont parlé
   Là endroit, tant qu'il anuita.
  